b'\n_START_ARTICLE_\nFC Arge\xc8\x99 Pite\xc8\x99ti\n_START_SECTION_\nIstorie\n_START_PARAGRAPH_\nPe data de 6 august 1953, un ordin al Ministerului Afacerilor Interne consfin\xc8\x9be\xc8\x99te actul de na\xc8\x99tere al echipei Dinamo Pite\xc8\x99ti, actuala forma\xc8\x9bie FC Arge\xc8\x99, numele fiind luat dup\xc4\x83 sora mai mare din Bucure\xc8\x99ti. Noua grupare din ora\xc8\x99ul Pite\xc8\x99ti \xc3\xae\xc8\x99i \xc3\xaencepe ascensiunea de jos, din campionatul or\xc4\x83\xc8\x99enesc, dar implicarea factorilor locali \xc8\x99i aducerea pe l\xc3\xa2ng\xc4\x83 echip\xc4\x83 a celor mai buni fotbali\xc8\x99ti din ora\xc8\x99 vor constitui principalii factori \xc3\xaen promovarea echipei an de an. Urcarea \xc3\xaen Divizia B se produce la sf\xc3\xa2r\xc8\x99itul campionatului 1958-1959, \xc8\x99i \xc3\xaen chiar primul an este foarte aproape de Divizia A, numai c\xc4\x83 Dinamo ocupa doar locul al doilea al seriei secunde. Visul ia contur pentru iubitorii fotbalului din Pite\xc8\x99ti \xc3\xaen sezonul viitor. \xc3\x8en 1961 Dinamo Pite\xc8\x99ti promoveaz\xc4\x83 pe prima scen\xc4\x83 fotbalistic\xc4\x83, sub comanda antrenorilor \xc8\x98tefan Vasile \xc8\x99i T\xc4\x83nase Dima. Trei dintre cei mai cunoscu\xc8\x9bi componen\xc8\x9bi ai lotului de-atunci, Ion Barbu, Florin Halagian \xc8\x99i Nicolae Dobrin, sunt personajele care au contribuit cel mai mult la performan\xc8\x9bele de peste ani ale clubului de fotbal FC Arge\xc8\x99, \xc3\xaenfiin\xc8\x9bat \xc3\xaen anul 1968, primul club de fotbal din \xc8\x9bar\xc4\x83._NEWLINE_\xc3\x8en cei 53 de ani de existen\xc8\x9b\xc4\x83, FC Arge\xc8\x99 s-a remarcat nu numai prin cele dou\xc4\x83 titluri de campioan\xc4\x83 a Rom\xc3\xa2niei, sau prin particip\xc4\x83rile \xc3\xaen cupele europene, ci \xc8\x99i prin faptul c\xc4\x83 a dat fotbalului rom\xc3\xa2nesc juc\xc4\x83tori de mare valoare. Este recunoscut la nivel na\xc8\x9bional c\xc4\x83 FC Arge\xc8\x99 este o pepinier\xc4\x83 apreciat\xc4\x83 de fotbali\xc8\x99ti, \xc3\xaen fiecare an doi-trei devenind protagoni\xc8\x99ti ai Diviziei A. Tot FC Arge\xc8\x99 a dat \xc8\x99i doi dintre cei trei mari fotbali\xc8\x99ti ai Rom\xc3\xa2niei, din toate timpurile: Nicolae Dobrin \xc8\x99i Adrian Mutu. Chiar dac\xc4\x83 Mutu \xc3\xael eclipseaz\xc4\x83 pe Dobrin prin banii c\xc3\xa2\xc8\x99tiga\xc8\x9bi, faima extern\xc4\x83, imaginea monden\xc4\x83 \xc8\x99i can-can, primul r\xc4\x83m\xc3\xa2ne cel mai mare. Pentru Dobrin vorbesc talentul excep\xc8\x9bional \xc8\x99i performan\xc8\x9bele \xc3\xaenregistrate \xc3\xaentr-o perioad\xc4\x83 boem\xc4\x83 a fotbalului european \xc8\x99i mondial.\n_START_SECTION_\nApare Dinamo Pite\xc8\x99ti\n_START_PARAGRAPH_\nLa 6 august 1953, dup\xc4\x83 27 de ani de dominare a echipei Sporting Club Pite\xc8\x99ti, apare o nou\xc4\x83 echip\xc4\x83, Dinamo Pite\xc8\x99ti. \xc3\x8enc\xc4\x83 din prim\xc4\x83vara anului 1953, \xc3\xaen cadrul Ministerului Afacerilor Interne, un grup de func\xc8\x9bionari \xc8\x99i poli\xc8\x9bi\xc8\x99ti hot\xc4\x83r\xc4\x83sc s\xc4\x83 \xc3\xaenfiin\xc8\x9beze o echip\xc4\x83 de fotbal, Dinamo, numit\xc4\x83 astfel dup\xc4\x83 sora mai mare de la Bucure\xc8\x99ti. Echipa este \xc3\xaenscris\xc4\x83 \xc3\xaen campionatul regional Pite\xc8\x99ti, al\xc4\x83turi de echipele din G\xc4\x83e\xc8\x99ti, V\xc3\xa2lcea, Curtea de Arge\xc8\x99, C\xc3\xa2mpulung, Topoloveni \xc8\x99i Slatina, campionatul desf\xc4\x83\xc8\x99ur\xc3\xa2ndu-se \xc3\xaen sistem prim\xc4\x83var\xc4\x83-toamn\xc4\x83. Se cuvine s\xc4\x83-i amintim pe Ion L\xc4\x83sculescu \xc8\x99i Marin T\xc4\x83nase, doi dintre principalii ini\xc8\x9biatori ai na\xc8\x99terii acestei echipe de fotbal, \xc3\xaen mod oficial, la 6 august 1953. T\xc3\xa2n\xc4\x83ra echip\xc4\x83 Dinamo Pite\xc8\x99ti va ocupa locul 8 din 14 forma\xc8\x9bii, dar va atrage aten\xc8\x9bia spectatorilor, \xc3\xaen scurt timp reu\xc8\x99ind s\xc4\x83 adune talentele n\xc4\x83scute pe acest plai legendar al \xc8\x9a\xc4\x83rii Arge\xc8\x99ului, cataliz\xc3\xa2nd valorile locale \xc8\x99i for\xc8\x9bele administrative pentru accederea \xc3\xaen \xc3\xaenalta societate a fotbalului.\xc3\x8en Pite\xc8\x99ti au mai fost \xc8\x99i alte echipe, dintre care legendara Sporting Club a reu\xc8\x99it s\xc4\x83 evolueze \xc3\xaen divizia B timp de 8 campionate la r\xc3\xa2nd (unde marcase 289 de goluri \xc8\x99i primise 402) p\xc3\xa2n\xc4\x83 \xc3\xaen 1954, ar\xc4\x83t\xc3\xa2nd c\xc4\x83 Pite\xc8\x99tiul dore\xc8\x99te \xc8\x99i vrea mai mult dec\xc3\xa2t o echip\xc4\x83 cuminte, de pluton \xc3\xaen divizia secund\xc4\x83, de aici \xc8\x99i dorin\xc8\x9ba de a aduce un suflu nou \xc3\xaen fotbalul local de performan\xc8\x9b\xc4\x83 \xc8\x99i o organizare mai bun\xc4\x83 \xc3\xaen vederea intr\xc4\x83rii \xc3\xaen , \xc3\xaenalta societate a fotbalului. Lotul cu care a \xc3\xaenceput actuala echip\xc4\x83 FC Arge\xc8\x99 (atunci Dinamo) cei 50 de ani de via\xc8\x9b\xc4\x83 a fost urm\xc4\x83torul:_NEWLINE_Antrenor: Jean L\xc4\x83pu\xc8\x99neanu (fost la Sporting Club, fost mare portar, selec\xc8\x9bionat \xc3\xaen echipa Rom\xc3\xa2niei, cu care a participat la Campio\xc2\xadnatul Mondial din 1930, \xc3\xaen Uruguay)._NEWLINE_Portari: Traian \xc8\x98tefan \xc8\x99i Gheorghe Stancu._NEWLINE_Funda\xc8\x99i: Gheorghe Tere\xc8\x99, Iuliu Szigmei, Nicolae Zamfirescu, Ion Toroipan, Stelian Oprea, Ion Istrate._NEWLINE_Mijloca\xc8\x99i: Constantin Chingaru, Nicolae Gotwald, Ion H\xc4\x83r\xc4\x83clean, Ion Dragomir._NEWLINE_Atacan\xc8\x9bi: Marin T\xc4\x83nase, Nelu Diaconescu, Ion Gherghina, \xc8\x98tefan Dumitrescu, Gheorghe St\xc4\x83nciulescu, Nicolae lonescu, Ion L\xc4\x83sculescu, Ion St\xc4\x83nescu. _NEWLINE_Dinamo Pitesti_NEWLINE_In anul 1954, Dinamo Pite\xc8\x99ti se \xc3\xaent\xc4\x83re\xc8\x99te cu cei mai buni juc\xc4\x83tori din Pite\xc8\x99ti: portarul Lea\xc8\x9b\xc4\x83, funda\xc8\x99ii Leonte lanovschi \xc8\x99i Boldizar, mijloca\xc8\x99ul Gheorghe Popescu \xc8\x99i \xc3\xaenainta\xc8\x99ul Basarabescu, reu\xc8\x99ind s\xc4\x83 ocupe locul al treilea \xc3\xaen campionatul regional, cu 40 de puncte (golaveraj 67-23), \xc3\xaen urma Flamurii Ro\xc8\x99ii R\xc3\xa2mnicu V\xc3\xa2lcea \xc8\x99i Minerului C\xc3\xa2mpulung, cu 18 victorii, 4 meciuri egale \xc8\x99i 4 \xc3\xaenfr\xc3\xa2ngeri din cele 26 de partide disputate. Urmeaz\xc4\x83 campionatul regional 1955, c\xc3\xa2nd Dinamo Pite\xc8\x99ti reu\xc8\x99e\xc8\x99te s\xc4\x83 se claseze pe primul loc, \xc3\xaenregistr\xc3\xa2nd prima performan\xc8\x9b\xc4\x83 -promovarea \xc3\xaen Divizia C. Prima edi\xc8\x9bie a Diviziei C de dup\xc4\x83 1945 adun\xc4\x83 la start 51 de echipe, \xc3\xaemp\xc4\x83r\xc8\x9bite \xc3\xaen 4 serii. Dinamo Pite\xc8\x99ti va face parte din seria a II-a. Sub conducerea antrenorului Jean L\xc4\x83pu\xc8\x99neanu, echipa reu\xc8\x99e\xc8\x99te performan\xc8\x9ba de a se clasa pe locul al VIII-lea din 14 echipe, \xc3\xaen seria a Il-a a Diviziei C, o performan\xc8\x9b\xc4\x83 notabil\xc4\x83 pentru o nou\xc4\x83 promovat\xc4\x83. Era a V-a edi\xc8\x9bie a Diviziei C. \xc3\x8en lotul echipei, pe l\xc3\xa2ng\xc4\x83 juc\xc4\x83torii cu care porniser\xc4\x83 la drum, se aflau \xc8\x99i fo\xc8\x99tii juc\xc4\x83tori ai Sportingului: Leonte Ianovschi, Lea\xc8\x9b\xc4\x83, Boldizar, Gh. Popescu, Basarabescu \xc8\x99i Pericle Valeca. Va urma un campionat, 1957-1958, \xc3\xaen care se va trece la sistemul competi\xc8\x9bional toamn\xc4\x83-prim\xc4\x83var\xc4\x83. Acest sistem nu va fi prielnic, iar pite\xc8\x99tenii, clasa\xc8\x9bi pe locul al XII-lea, vor retrograda \xc3\xaen campionatul regional. Dinamo a c\xc3\xa2\xc8\x99tigat doar 9 partide, 3 au fost egale \xc8\x99i 14 meciuri le-a pierdut, marc\xc3\xa2nd 30 de goluri \xc8\x99i primind 46. Seria a fost c\xc3\xa2\xc8\x99tigat\xc4\x83 de Titanii Bucure\xc8\x99teni, urm\xc3\xa2nd Metalul T\xc3\xa2rgovi\xc8\x99te \xc8\x99i Carpa\xc8\x9bi Sinaia, \xc3\xaen urma lui Dinamo s-au aflat Olimpia Giurgiu \xc8\x99i Petrolul (Flac\xc4\x83ra) Pite\xc8\x99ti. Cu antrenorul Jean L\xc4\x83pu\xc8\x99neanu la timon\xc4\x83, care \xc3\xael \xc3\xaenlocuie\xc8\x99te pe Gheorghe Teodorescu, Dinamo Pite\xc8\x99ti, cu o ambi\xc8\x9bie ren\xc4\x83scut\xc4\x83 \xc8\x99i cu un lot \xc3\xaent\xc4\x83rit cu mai mul\xc8\x9bi tineri talenta\xc8\x9bi, c\xc3\xa2\xc8\x99tig\xc4\x83 campionatul regional 1958-1959 \xc8\x99i promoveaz\xc4\x83 \xc3\xaen Divizia C. Iat\xc4\x83 lotul care a adus echipa \xc3\xaen Divizia C: Velicu, Costache, Oancea (portari), Boldizar, Iatan, Georgescu (funda\xc8\x99i), St\xc4\x83nescu, Anu\xc8\x9bescu, \xc8\x98tef\xc4\x83nescu, Dinic\xc4\x83 (mijloca\xc8\x99i), Milea, Paraschiv, Marin Traian, Ceau\xc8\x99u, Nec\xc8\x99oiu, Emilian Niculescu, Cebuc, Vlad Lovin, Ma\xc8\x99ala (atacan\xc8\x9bi). Datorit\xc4\x83 reorganiz\xc4\x83rii activit\xc4\x83\xc8\x9bii fotbalistice din Rom\xc3\xa2nia, Dinamo Pite\xc8\x99ti promoveaz\xc4\x83 \xc3\xaen Divizia B, dup\xc4\x83 fuziunea cu Dinamo 3 Mili\xc8\x9bia Bucure\xc8\x99ti. De la Dinamo Mili\xc8\x9bia au venit la Pite\xc8\x99ti, \xc3\xaen vara anului 1959, juc\xc4\x83torii: Spiridon Niculescu, Radu Gh., V. Florescu, Florin Halagian, M. Haimovici, P. Valcan, Eugen Butnaru \xc8\x99i Ion Barbu, un nucleu de juc\xc4\x83tori care va fi un atu \xc3\xaen startul spre o nou\xc4\x83 etap\xc4\x83 competi\xc8\x9bional\xc4\x83.\n_START_SECTION_\nPrimul titlu de campioni\n_START_PARAGRAPH_\nNimic nu \xc3\xaentrez\xc4\x83rea marele succes final al pite\xc8\x99tenilor. Prima etap\xc4\x83 debutase r\xc4\x83u, cu o \xc3\xaenfr\xc3\xa2ngere (1-4) la Bac\xc4\x83u, iar disensiunile din echip\xc4\x83 au dus la destituirea antrenorului Titus Ozon. \xc3\x8en locul s\xc4\x83u este promovat un t\xc3\xa2n\xc4\x83r antrenor, Florin Halagian, fost juc\xc4\x83tor la Dinamo Pite\xc8\x99ti, la ora debutului s\xc4\x83u, din 29 august 1971, fiind cel mai t\xc3\xa2n\xc4\x83r antrenor din Divizia A (2-1 cu Rapid, prin golurile \xc3\xaenscrise de Jercan). La sf\xc3\xa2r\xc8\x99itul turului, FC Arge\xc8\x99 se afla pe locul al IV-lea, cu 18 puncte, \xc3\xaen urma echipelor: U.T.A., S.C. Bac\xc4\x83u \xc8\x99i Universitatea Cluj. Preg\xc4\x83tirile de iarn\xc4\x83 s-au desf\xc4\x83\xc8\x99urat la B\xc4\x83ile Herculane, dup\xc4\x83 care a urmat un turneu greu \xc3\xaen fosta R.D. German\xc4\x83, care i-a prins bine echipei. Returul a fost extraordinar, FC Arge\xc8\x99 fiind \xc3\xaenvins\xc4\x83 doar de dou\xc4\x83 ori (0-2, acas\xc4\x83, cu Steagul Ro\xc8\x99u Bra\xc8\x99ov, \xc8\x99i 0-1, la Cluj, cu C.F.R). Vor urma 9 jocuri f\xc4\x83r\xc4\x83 \xc3\xaenfr\xc3\xa2ngeri, \xc3\xaen care Halagian a jucat cartea cea mare de mai multe ori. Astfel, la Ia\xc8\x99i, a jucat \xc3\xaen fiecare repriz\xc4\x83 cu c\xc3\xa2te o linie de mijloca\xc8\x99i, spre surprinderea tuturor, pentru a for\xc8\x9ba victoria \xc8\x99i a-i avea proaspe\xc8\x9bi pe final. \xc3\x8en penultima etap\xc4\x83 (21 iunie 1972), la Pite\xc8\x99ti, FC Arge\xc8\x99 a \xc3\xaenvins Cri\xc8\x99ul Oradea, devenind campioan\xc4\x83 cu o etap\xc4\x83 \xc3\xaenaintea finalului de campionat. Echipa a jucat ofensiv \xc8\x99i ambi\xc8\x9bios, cu un Dobrin inspirat, la timon\xc4\x83. Scorul a fost 4-1 (3-1) pentru pite\xc8\x99teni, prin golurile marcate de Dobrin (min. 25 \xc8\x99i 43), Prepurgel (min. 28), C. Radu I (min.83), respectiv T\xc4\x83ma\xc8\x99 (min. 39), \xc3\xaen fa\xc8\x9ba a peste 17.000 de spectatori, \xc3\xaen ultima etap\xc4\x83, de\xc8\x99i avea titlul \xc3\xaen buzunar, F.C. Arge\xc8\x99 \xc3\xaenvingea, la mare lupt\xc4\x83, pe Dinamo, la Bucure\xc8\x99ti, pe marele stadion Na\xc8\x9bional, cu 3-2 (1-1), prin golurile \xc3\xaenscrise de: Jercan (min. 45), C. Radu I (min. 55), C. Fr\xc4\x83\xc8\x9bil\xc4\x83 (min. 89), respectiv Lucescu (min. 17) \xc8\x99i Dumitrache (min. 61), pentru Dinamo._NEWLINE_Iat\xc4\x83 cele dou\xc4\x83 echipe care s-au \xc3\xaent\xc3\xa2lnit \xc3\xaen ultima etap\xc4\x83, \xc3\xaen fa\xc8\x9ba a peste 10.000 de spectatori, sub conducerea arbitrului loan Rus (Tg. Mure\xc8\x99): FC Arge\xc8\x99: Stan-Barbu (Ciolan)-Pigulea, Vlad, Olteanu, P. Ivan II-Prepurgel, M. Popescu (C. Fr\xc4\x83\xc8\x9bil\xc4\x83)-C. Radu I, Dobrin, Jercan. Dinamo: Constantinescu-Cheran, G. Sandu, Dobr\xc4\x83u (Batacliu, apoi Doru Popescu), Deleanu-Dinu, S\xc4\x83lceanu- Lucescu, Dumitriu II, Dumitrache, Florin Dumitrescu. \xc3\x8en acest fel, F.C. Arge\xc8\x99 c\xc3\xa2\xc8\x99tiga cununa de lauri, aduc\xc3\xa2nd Pite\xc8\x99tiul, pentru prima dat\xc4\x83, \xc3\xaen r\xc3\xa2ndul ora\xc8\x99elor campioane, dup\xc4\x83 Bucure\xc8\x99ti, Timi\xc8\x99oara, Arad, Oradea \xc8\x99i Ploie\xc8\x99ti. Lotul echipei campioane, FC Arge\xc8\x99, \xc3\xaen campionatul 1971-1972, a fost urm\xc4\x83torul: V. Stan, D. Ariciu, Spiridon Niculescu (portari), M. Pigulea, C. Olteanu, R. Vlad, I. Barbu, P. Ivan II, D. Ciolan, C. Nedelcu (funda\xc8\x99i), I. Prepurgel, M. Popescu, Dumitru \xc8\x98tefan, Emil Dumitru, Ion Ro\xc8\x99u (mijloca\xc8\x99i), C. Radu II, C. Fr\xc4\x83\xc8\x9bil\xc4\x83, N. Dobrin, R. Jercan, Ion Dobrescu, Paul Ciornoav\xc4\x83 (atacan\xc8\x9bi), Florin Halagian \xc8\x99i T\xc3\xa2nase Dima (antrenori). Cele 51 de goluri ale echipei F.C. Arge\xc8\x99 au fost marcate de: Dobrin-15, C. Radu 9, Jercan-8, Fr\xc4\x83\xc8\x9bil\xc4\x83-7, Prepurgel-4, Ro\xc8\x99u-4, M. Popescu-2, Olteanu-1 \xc8\x99i Dobrescu-1.\n_START_SECTION_\nFC Arge\xc8\x99 c\xc3\xa2\xc8\x99tig\xc4\x83 titlul la Dinamo acas\xc4\x83\n_START_PARAGRAPH_\nCampionatul 1978-1979 a \xc3\xaenceput sub semnul unei bune preg\xc4\x83tiri \xc8\x99i al dorin\xc8\x9bei de a fructifica maturizarea lotului de juc\xc4\x83tori tineri, majoritatea crescu\xc8\x9bi la Pite\xc8\x99ti. Sub conducerea aceluia\xc8\x99i antrenor, Florin Halagian, ajutat de Leonte lanovschi (T\xc4\x83nase Dima s-a transferat la Dinamo Bucure\xc8\x99ti) \xc8\x99i de Constantin O\xc8\x9bet, transferat cu c\xc3\xa2teva zile \xc3\xaenainte de \xc3\xaenceperea campionatului._NEWLINE_Obiectivul propus de conducerea clubului era ocuparea unuia din locurile 1-5 \xc8\x99i acumularea a cel pu\xc8\x9bin 18 puncte \xc3\xaen turul campio\xc2\xadnatului. FC Arge\xc8\x99 \xc3\xaencepe campionatul \xc3\xaen for\xc8\x9b\xc4\x83, c\xc3\xa2\xc8\x99tig\xc3\xa2nd dou\xc4\x83 jocuri cu Chimia Rm. V\xc3\xa2lcea \xc8\x99i "Poli" Ia\xc8\x99i, \xc8\x99i se instaleaz\xc4\x83 \xc3\xaen plutonul frunta\xc8\x99. De-abia \xc3\xaen etapa a Vl-a \xc3\xaenregistreaz\xc4\x83 prima \xc3\xaenfr\xc3\xa2ngere, 0-1, la Tg. Mure\xc8\x99, cu A.S.A. \xc3\xaen continuare, ocup\xc4\x83 locurile 2-4, f\xc4\x83r\xc4\x83 s\xc4\x83 mai coboare. Juc\xc4\x83torii sunt supu\xc8\x99i la eforturi duble, majoritatea f\xc4\x83c\xc3\xa2nd parte \xc8\x99i din echipa olimpic\xc4\x83 a Rom\xc3\xa2niei, care reu\xc8\x99ea, dup\xc4\x83 mul\xc8\x9bi ani, s\xc4\x83 \xc3\xaenving\xc4\x83 reprezentativa Ungariei la Pite\xc8\x99ti. La sf\xc3\xa2r\xc8\x99itul turului, FC Arge\xc8\x99 se situa pe prima pozi\xc8\x9bie \xc3\xaen clasament, remarc\xc3\xa2ndu-se prin coeziune, respect fa\xc8\x9b\xc4\x83 de coechipieri \xc8\x99i de sarcinile de joc \xc3\xaencredin\xc8\x9bate. Un nou juc\xc4\x83tor a debutat cu succes \xc3\xaen echipa pite\xc8\x99tean\xc4\x83, Moiceanu, care, \xc3\xaen scurt timp, a devenit pentru coechipieri \xc8\x99i adversari arma secret\xc4\x83. \xc3\x8en ultima etap\xc4\x83 a turului, la Pite\xc8\x99ti, pite\xc8\x99tenii au c\xc3\xa2\xc8\x99tigat in extremis partida cu Dinamo (scor 1-0) \xc8\x99i FC Arge\xc8\x99 a devenit campioana turului cu 10 meciuri c\xc3\xa2\xc8\x99tigate, o remiz\xc4\x83 \xc8\x99i 6 \xc3\xaenfr\xc3\xa2ngeri, 25 de goluri \xc3\xaenscrise \xc8\x99i 17 primite, totaliz\xc3\xa2nd 21 de puncte, mai mult cu trei dec\xc3\xa2t se propusese la \xc3\xaenceputul campionatului._NEWLINE_Cunoscutul ziarist sportiv Lauren\xc8\x9biu Dumitrescu scria \xc3\xaen Sportul, \xe2\x80\x9e... a fost \xc8\x99i \xc3\xaen toamna lui 78 echipa lui Dobrin; echipa acelui fotbalist de mare talent, care poart\xc4\x83 de mai bine de 15 ani tricoul cu num\xc4\x83rul 10, juc\xc4\x83torul capabil - \xc8\x99i la 31 de ani - s\xc4\x83 decid\xc4\x83 orice meci din campionatul nostru (exemple m\xc4\x83rturii: partidele cu F.C. Baia Mare, pe teren propriu, \xc8\x99i cu Steaua, \xc3\xaen deplasare), s\xc4\x83 marcheze goluri de o mare spectaculozitate. C\xc3\xa2nd Dobrin a absentat, a intervenit Iov\xc4\x83nescu, mijloca\xc8\x99ul ofensiv care a avut un sezon de excep\xc8\x9bie, poate cel mai bun al carierei sale. El \xc8\x99i-a asumat \xc8\x99i rolul de puncheur atunci c\xc3\xa2nd v\xc3\xa2rful Radu II a fost accidentat. Dar a fost \xc8\x99i turul lui Stancu, devenit, la numai 22 de ani, liderul matur al ap\xc4\x83r\xc4\x83rii, care \xc3\xaembina experien\xc8\x9ba lui Ivan II cu for\xc8\x9ba lui C\xc3\xa2rstea \xc8\x99i ambi\xc8\x9bia lui Mihai Zamfir.\xe2\x80\x9d_NEWLINE_Dudu Georgescu, atacantul central al dinamovi\xc8\x99tilor, declara, "\xc3\xaencep prin a adresa felicit\xc4\x83ri lui Radu II pentru c\xc3\xa2\xc8\x99tigarea titlului de golgeter \xc3\xaen actuala edi\xc8\x9bie. Despre meci a\xc8\x99 vrea s\xc4\x83 pot spune la finele lui c\xc4\x83 a fost frumos, \xc3\xaen ciuda mizei ce-\xc8\x99i va pune amprenta pe confruntare. Noi, dinamovi\xc8\x99tii, a\xc8\x99tept\xc4\x83m s\xc4\x83 ne revan\xc8\x99\xc4\x83m pentru acel 0-1 din toamn\xc4\x83 \xc8\x99i vrem s\xc4\x83 c\xc3\xa2\xc8\x99tig\xc4\x83m pentru a demonstra c\xc4\x83 Dinamo este cea mai bun\xc4\x83 echip\xc4\x83.\xe2\x80\x9d_NEWLINE_Acest meci era un duel \xc8\x99i \xc3\xaentre Dobrin \xc8\x99i Dinu. Cu dou\xc4\x83 zile \xc3\xaenaintea marelui derby, Cornel Dinu declara: \xe2\x80\x9eA\xc8\x99 vrea s\xc4\x83-i transmit lui Dobrin c\xc4\x83 al\xc4\x83turi de Dumitrache r\xc4\x83m\xc3\xa2ne cel mai mare talent n\xc4\x83scut \xc3\xaen ultimii 20 de ani \xc3\xaen fotbalul nostru, talent pe care, din p\xc4\x83cate, prin ra\xc8\x9biunile oamenilor s\xc4\x83i, fotbalul rom\xc3\xa2nesc n-a putut s\xc4\x83-l valorifice la maximum. Am totu\xc8\x99i senza\xc8\x9bia c\xc4\x83, din punct de vedere pur tehnic, chiar \xc8\x99i \xc3\xaen actuala distribu\xc8\x9bie avem o for\xc8\x9b\xc4\x83 de joc mult mai mare ca FC Arge\xc8\x99.\xe2\x80\x9d_NEWLINE_Dobrin considera c\xc4\x83 argumentul nostru cel mai important ar fi constan\xc8\x9ba mai mare dec\xc3\xa2t a dinamovi\xc8\x99tilor, ei revenind puternic abia \xc3\xaen returul campionatului, \xc3\xaen plus, ar mai fi tinere\xc8\x9bea forma\xc8\x9biei noastre \xc8\x99i omogenitatea garniturii, cred eu, mai accentuat\xc4\x83 dec\xc3\xa2t a lui Dinamo._NEWLINE_La 24 iunie 1979, \xc3\xaen fa\xc8\x9ba a 20.000 de spectatori, pe stadionul Dinamo din Capital\xc4\x83, FC Arge\xc8\x99 \xc3\xaenvingea, dup\xc4\x83 un meci de infarct, cu scorul de 4-3, prin golurile marcate de: Radu II (min. 11 \xc8\x99i 24), D. Nicolae( min. 69) \xc8\x99i Dobrin (min. 90), respectiv, Dragnea (min. 5) \xc8\x99i Dudu Georgescu (min. 76, din penalty, \xc8\x99i min. 89)._NEWLINE_Dup\xc4\x83 meci, \xc3\xaen Sportul, cunoscutul \xc8\x99i regretatul gazetar sportiv Ioan Chiril\xc4\x83 scria, "Finala campionatului, a\xc8\x99teptat\xc4\x83 cu un interes extraordinar, care a \xc3\xaempu\xc8\x9binat masiv num\xc4\x83rul spectatorilor pe toate celelalte terenuri, s-a \xc3\xaencheiat cu victoria meritat\xc4\x83 a pite\xc8\x99tenilor, dup\xc4\x83 un joc de mare tensiune, \xc3\xaen care setea de victorie a dinamovi\xc8\x99tilor a primit un veto din partea lui Dobrin, care a oferit tribunelor \xc8\x99i telespectatorilor al nu mai \xc8\x99tiu c\xc3\xa2telea meci al vie\xc8\x9bii sale, el fiind juc\xc4\x83torul care a dominat din toate punctele de vedere terenul."_NEWLINE_Meciul a \xc3\xaenceput prin dominarea dinamovi\xc8\x99tilor, care au \xc3\xaenscris repede, prin Dragnea, cu capul la lovitura de col\xc8\x9b executat\xc4\x83 de \xc8\x9a\xc4\x83lnar. \xc3\x8en minutul 11, Dobrin i-a trimis \xc3\xaen ad\xc3\xa2ncime lui Radu II, dup\xc4\x83 ce ie\xc8\x99ise din mijlocul a trei adversari, \xc8\x99i acesta preia \xc8\x99i alearg\xc4\x83 cu mingea, egal\xc3\xa2nd. Dinamovi\xc8\x99tii sunt dezorienta\xc8\x9bi \xc8\x99i Doru Toma \xc8\x99uteaz\xc4\x83 \xc3\xaen bar\xc4\x83, de unde Radu II o \xc3\xaempinge de pe linia por\xc8\x9bii \xc3\xaen gol. Pite\xc8\x99tenii sunt periculo\xc8\x99i pe contraatac, dar M. Zamfir salveaz\xc4\x83 in extremis un \xc8\x99ut al lui Vr\xc3\xa2nceanu. Dup\xc4\x83 pauz\xc4\x83, Dudu Georgescu \xc8\x99uteaz\xc4\x83 \xc3\xaen bar\xc4\x83 (min. 61), iar Augustin reia al\xc4\x83turi de poart\xc4\x83, \xc3\xaen min. 69, Dobrin se lanseaz\xc4\x83 \xc3\xaentr-o curs\xc4\x83 nebun\xc4\x83, trece de mai mul\xc8\x9bi adversari, \xc3\xaenm\xc4\x83rmuri\xc8\x9bi de slalomul acestuia, paseaz\xc4\x83 pe dreapta la Doru Nicolae, care marcheaz\xc4\x83: 1-3. Apoi, Dudu Georgescu transform\xc4\x83 un penalty, la un fault asupra lui Ion Moldovan, \xc8\x99i egaleaz\xc4\x83, dar, \xc3\xaen ultimul minut, Dobrin \xc8\x99uteaz\xc4\x83 la r\xc4\x83d\xc4\x83cina barei consfin\xc8\x9bind o victorie meritat\xc4\x83 a Arge\xc8\x99ului. Au evoluat_NEWLINE_FC Arge\xc8\x99: Cristian 8, M. Zamfir 7, C\xc3\xa2rstea 7, Stancu 7, Ivan II 6, D. Toma 7, Iov\xc4\x83nescu 6 (min. 78, B\xc4\x83rbulescu), Chivescu 6, Doru Nicolae 8, Radu II 9, Dobrin 10._NEWLINE_Dinamo: Anu\xc8\x9bei 5, Ion Marin 6, S\xc4\x83tm\xc4\x83reanu II 6, Dinu 6, Lucu\xc8\x9b\xc4\x83 6, Augustin 6, Dragnea 7 (\xc8\x9aevi 6), Custov 6, \xc8\x9a\xc4\x83lnar 6, Dudu Georgescu 7, Vr\xc3\xa2nceanu 6 (Ion Moldovan 6)._NEWLINE_Au arbitrat: Otto Anderco (Satu Mare) 7, la linie T. Balanovici (Ia\xc8\x99i) \xc8\x99i V. T\xc4\x83tar (Hunedoara). Notele au fost acordate de redactorul Sportul, Ioan Chiril\xc4\x83._NEWLINE_Lotul campionilor a fost urm\xc4\x83torul: Gh. Cristian \xc8\x99i A. Speriatu (portari), M. Zamfir, C. Stancu, C. C\xc3\xa2rstea, P. Ivan II,S. Moisescu, D. Iona\xc8\x99cu, Ilie B\xc4\x83rbulescu (funda\xc8\x99i), Doru Toma II, S. Iov\xc4\x83nescu, Gh. Chivescu, M. Iatan (mijloca\xc8\x99i), Doru Nicolae, M. Radu II, N. Dobrin, Viorel Turcu, Viorel Moiceanu \xc8\x99i Radu III (atacan\xc8\x9bi).\n_START_SECTION_\nCazul Penescu\n_START_PARAGRAPH_\nFC Arge\xc8\x99 a fost retrogradat\xc4\x83 la data de 8 iunie 2009 \xc3\xaen liga a doua, dup\xc4\x83 ce D.N.A., a descoperit c\xc4\x83 patronul echipei, Cornel Penescu, a \xc3\xaencercat s\xc4\x83 mituiasc\xc4\x83 mai mul\xc8\x9bi arbitri pentru ca ace\xc8\x99tia s\xc4\x83 \xe2\x80\x9eajute\xe2\x80\x9d echipa s\xc4\x83 c\xc3\xa2\xc8\x99tige. Acest caz a fost denumit de pres\xc4\x83 \xe2\x80\x9eCazul Penescu\xe2\x80\x9e sau Calciopoli-ul rom\xc3\xa2nesc.\n_START_SECTION_\nRena\xc8\x99terea\n_START_PARAGRAPH_\n\xc3\x8en data de 15 iunie 2017, Consiliul Local Pite\xc8\x99ti a aprobat \xc3\xaen unanimitate alocarea sumei necesare pentru achizi\xc8\x9bionarea brandului FC Arge\xc8\x99. Pe 17 iunie ANAF a acceptat oferta de cump\xc4\x83rare. Peste c\xc3\xa2teva zile Prim\xc4\x83ria a transmis ultima sigl\xc4\x83 folosit\xc4\x83, brandul \xc8\x99i palmaresul c\xc4\x83tre SCM Pite\xc8\x99ti, aceasta devenind oficial FC Arge\xc8\x99. Echipa evolueaz\xc4\x83 \xc3\xaen sezonul 2017-2018 \xc3\xaen e\xc8\x99alonul secund al fotbalului rom\xc3\xa2nesc. FC Arges revine dupa o pauza de cativa ani, iar suporterii sunt fericiti si fotbalul romanesc saluta revenirea clubului de traditie.'